b'\n_START_ARTICLE_\nAsteroid\n_START_PARAGRAPH_\nAstero\xc3\xadd je majhno, trdno nebesno telo v na\xc5\xa1em Oson\xc4\x8dju, ki kro\xc5\xbei okoli Sonca. Asteroid je vrsta malega planeta (oziroma planetoida) in je veliko manj\xc5\xa1i od planetov. Za ve\xc4\x8dino asteroidov verjamemo, da so ostanki protoplanetnega diska, ki se pri nastanku Oson\xc4\x8dja niso razvili, oziroma vklju\xc4\x8dili v planete. Nekateri asteroidi imajo tudi lune. Ve\xc4\x8dina asteroidov se nahaja znotraj asteroidnega pasu z elipti\xc4\x8dnimi tirnicami med Marsom in Jupitrom.\n_START_SECTION_\nPoimenovanje in dolo\xc4\x8ditev\n_START_PARAGRAPH_\nBesedo\xc2\xa0\xc2\xbbasteroid\xc2\xab, ki pomeni kot zvezda (gr\xc5\xa1ko asteroeides, aster - zvezda + eidos - oblika, lik), je leta 1802 skoval sir William Herschel, kmalu potem, ko je Olbers odkril drugi asteroid Palas. Isti izraz je hotel uporabiti tudi za majhne naravne satelite planetov velikanov. Prvi znanstveni \xc4\x8dlanek, ki je uporabil besedo, je bil Ermanov iz leta 1840._NEWLINE_Natan\xc4\x8dno poimenovanje asteroidov ni opredeljeno. Delovna dolo\xc4\x8ditev je, da je premer asteroidov ve\xc4\x8dji od 50 m, in s tem jih lo\xc4\x8dimo od meteoroidov, ki so po navadi velikosti ve\xc4\x8dje skale ali manj\xc5\xa1i. Razlikujemo jih tudi zaradi tega, ker so asteroidi dovolj veliki, da lahko neovirano pre\xc4\x8dkajo Zemljino ozra\xc4\x8dje in naredijo ogromno \xc5\xa1kodo, medtem ko manj\xc5\xa1i meteoroidi razpadejo visoko v ozra\xc4\x8dju._NEWLINE_Zaradi tega bi bilo najbolj\xc5\xa1e uporabljati izraz\xc2\xa0\xc2\xbbasteroid\xc2\xab\xc2\xa0za telesa v Oson\xc4\x8dju, ki so ve\xc4\x8dji od meteoroidov, manj\xc5\xa1i od planetov in, ki jih sestavljajo kamnine in ne led._NEWLINE_Za \xc5\xa1e bolj natan\xc4\x8den opis teles v na\xc5\xa1em Oson\xc4\x8dju glej Oson\xc4\x8dje in za telesa, manj\xc5\xa1a od planetov, ki vklju\xc4\x8dujejo asteroide, glej mali planet._NEWLINE_V\xc4\x8dasih uporabljajo izraz umetni asteroid za objekte, ki jih je izdelal \xc4\x8dlovek in so kon\xc4\x8dala na tiru okoli Sonca. Tak\xc5\xa1en primer je Mariner 4.\n_START_SECTION_\nZemljino Oson\xc4\x8dje\n_START_PARAGRAPH_\nV Zemljinem Oson\xc4\x8dju so odkrili na tiso\xc4\x8d asteroidov. Do 28. oktobra 2004 so dovolj natan\xc4\x8dno izra\xc4\x8dunali 96.154 tirnic\xc2\xa0\xc2\xbbmajhnih planetov\xc2\xab, da bi jih lahko tudi uradno imenovali. Uradno so jih do sedaj imenovali 11.887. Trenutna ocena za celotno \xc5\xa1tevilo asteroidov v Oson\xc4\x8dju je nekaj milijonov. Najve\xc4\x8dji asteroid je Ceres, ki so ga tudi najprej odkrili. Njegov premer je od 900 do 1000 km. Druga dva velika asteroida sta Palas in Vesta s premeroma okoli 500\xc2\xa0km.\n_START_SECTION_\nRazvrstitev asteroidov\n_START_PARAGRAPH_\nAsteroide po navadi razvr\xc5\xa1\xc4\x8dajo v skupine na podlagi lastnosti tirnic in na podlagi podrobnosti spektra son\xc4\x8dne svetlobe, ki jo odbijajo.\n_START_SECTION_\nSkupine in dru\xc5\xbeine tirnic\n_START_PARAGRAPH_\nAsteroide razdelimo v skupine in dru\xc5\xbeine na podlagi lastnosti njihovih tirnic. Obi\xc4\x8dajno imenujejo skupino asteroidov po prvemu \xc4\x8dlanu te skupine, ki ga odkrijejo. Skupine so relativno proste dinami\xc4\x8dne povezave, dru\xc5\xbeine pa so bolj\xc2\xa0\xc2\xbbtesno\xc2\xab\xc2\xa0povezane in izhajajo od razpada velikega star\xc5\xa1evskega asteroida dale\xc4\x8d v preteklosti._NEWLINE_Za popoln seznam znanih skupin in dru\xc5\xbein asteroidov glej mali planet.\n_START_SECTION_\nZgodovinski postopki odkrivanj\n_START_PARAGRAPH_\nV zadnjih dveh stoletjih so se postopki odkrivanj asteroidov zelo izbolj\xc5\xa1ali._NEWLINE_V zadnjih letih 18. stoletja je baron Franz Xaver von Zach sestavil skupino 24 astronomov, ki naj bi iskala\xc2\xa0\xc2\xbbmanjkajo\xc4\x8di planet\xc2\xab. Ta se naj bi po Titius-Bodejevem zakonu nahajal na razdalji okoli 2,8 a.e. od Sonca. Na njihovo odlo\xc4\x8ditev je delno vplivalo Herschlovo odkritje planeta Uran leta 1781 na razdalji, ki ga je\xc2\xa0\xc2\xbbpredvidel\xc2\xab\xc2\xa0zakon. Za to nalogo so morali pripraviti na roko narisane nebesne karte za vse zvezde v pasu zodiaka vse do dogovorjene meje vidnosti. V naslednjih no\xc4\x8deh so nebo ponovno kartirali in na ta na\xc4\x8din naj bi odkrili katerokoli gibajo\xc4\x8de telo. Pri\xc4\x8dakovano gibanje manjkajo\xc4\x8dega planeta je bilo okoli 30 lo\xc4\x8dnih sekund na uro, kar so opazovalci \xc5\xbee znali zaznati._NEWLINE_Prvi asteroid Ceres ni odkril \xc4\x8dlan te skupine in \xc5\xa1e to bolj po nesre\xc4\x8di leta 1801. V nekaj letih so odkrili \xc5\xa1e tri druge, Palasa in Juna, ter leta 1807 \xc5\xa1e Vesto. V naslednjih osmih letih brezplodnega iskanja je ve\xc4\x8dina astronomov menila, da asteroidov ni ve\xc4\x8d in je prenehala z iskanji._NEWLINE_Karl Ludwig Hencke je vztrajal in leta 1830 za\xc4\x8del spet iskati asteroide. Petnajst let kasneje je odkril Astrejo, prvi novi asteroid v 38. letih. V manj kot dveh letih je odkril \xc5\xa1e Hebo. Po tem so drugi astronomi za\xc4\x8deli z iskanjem in skoraj vsako leto so odkrili nov asteroid, razen v \xc4\x8dasu vojne leta 1945. Najbolj znani astronomi, ki so v tej za\xc4\x8detni dobi odkrivali asteroide so bili John Russel Hind, Annibale de Gasparis, Karl Theodor Robert Luther, Hermann Mayer Salomon Goldschmidt, Jean Chacornac, James Ferguson, Norman Robert Pogson, Ernst Wilhelm Leberecht Tempel, James Craig Watson, Christian Heinrich Friedrich Peters, Alphonse Louis Nicolas Borrelly, Johann Palisa, Paul in Prosper Henry ter Auguste Honor\xc3\xa9 Charlois._NEWLINE_Leta 1891 je Max Wolf za odkrivanje asteroidov uvedel astrofotografijo. Asteroidi so bili na mo\xc4\x8dno osvetljenih fotografskih plo\xc5\xa1\xc4\x8dah kratke \xc4\x8drte. To je zelo pove\xc4\x8dalo odstotek odkrivanja v primeri s prej\xc5\xa1njimi opti\xc4\x8dnimi postopki. Wolf sam je odkril 248 asteroidov, najprej istega leta 323. asteroid Brucio. Stoletje kasneje so odkrili, o\xc5\xa1tevil\xc4\x8dili in imenovali le nekaj tiso\xc4\x8d asteroidov. Vedelo se je, da jih je veliko ve\xc4\x8d, vendar se ve\xc4\x8dina astronomov ni utrujala z njimi. Imenovali so jih\xc2\xa0\xc2\xbbzajedavci neba\xc2\xab.\n_START_SECTION_\nSodobni postopki odkrivanj\n_START_PARAGRAPH_\nDo leta 1998 so asteroide odkrivali s postopki v \xc5\xa1tirih korakih. Najprej so z daljnogledom s \xc5\xa1irokim poljem fotografirali predel neba. Pari fotografij so si po navadi sledili vsako uro. Ve\xc4\x8dkratne pare so lahko slikali v ve\xc4\x8d dnevih. V drugem koraku, so pod stereoskopom pregledali oba filma. Vsako telo v tirnici okoli Sonca se bi med dvema paroma filmov malo premaknilo. Pod stereoskopom bi slika telesa plavala nekoliko nad zvezdnim ozadjem. Ko so gibajo\xc4\x8de telo zaznali, so v tretjem koraku z digitalnim mikroskopom natan\xc4\x8dno izmerili njegovo lego. Lego so dolo\xc4\x8dili glede na znane lege zvezd._NEWLINE_Ti trije koraki \xc5\xa1e niso bili odkritje asteroida. Opazovalec je odkril le navidezno sliko telesa, ki je dobila za\xc4\x8dasno oznako. V zadnjem koraku odkritja je opazovalec poslal lege in \xc4\x8das opazovanj Brianu Marsdenu, vodji Sredi\xc5\xa1\xc4\x8da za male planete (MPC). Marsden je s pomo\xc4\x8djo ra\xc4\x8dunalni\xc5\xa1kih programov izra\xc4\x8dunal ali se navidezna slika telesa prilega drugim slikam in tirnici. \xc4\x8ce se je slika ujemala, so opazovalca proglasili za odkritelja. Ko so telo o\xc5\xa1tevil\xc4\x8dili, je lahko dolo\xc4\x8dil tudi ime, kar je potrdila \xc5\xa1e Mednarodna astronomska zveza (IAU).\n_START_SECTION_\nImenovanje odkritih asteroidov\n_START_PARAGRAPH_\nKo asteroidu potrdijo tirnico, ga o\xc5\xa1tevil\xc4\x8dijo, kasneje pa dobi morda \xc5\xa1e ime. Na primer 1 Ceres. Prvi asteroidi se imenujejo po likih iz gr\xc5\xa1ko-rimske mitologije. Teh imen je kmalu zmanjkalo in za\xc4\x8deli so uporabljati \xc5\xa1e druga. Imena znanih osebnosti, imena njihovih \xc5\xbeena in celo imena likov iz televizije. Nenapisana tradicija rabe le \xc5\xbeenskih imen je trajala do poimenovanja asteroida 334 Chicago. Celo tedaj so se na seznamu pojavljala nenavadna \xc5\xbeenska imena._NEWLINE_Nekatere skupine imajo imena z ob\xc4\x8do temo. Na primer Kentavri, asteroidi, ki kro\xc5\xbeijo med Saturnom in Neptunom, se vsi imenujejo po legendarnih kentavrih. Trojanci se imenujejo po junakih iz trojanske vojne. Za cel seznam glej pomeni asteroidnih imen. Leta 2003 so odkrili nov razred asteroidov, Apohelce. Prvi \xc4\x8dlan te skupine je 2003 CP\xe2\x82\x82\xe2\x82\x80. Tirnice teh asteroidov le\xc5\xbeijo zmeraj znotraj Zemljine.\n_START_SECTION_\nNedavna tehnologija: odkrivanje nevarnih asteroidov\n_START_PARAGRAPH_\nVedno bolj nara\xc5\xa1\xc4\x8da zanimanje za odkrivanje asteroidov, katerih tirnice se sekajo z Zemljino in, ki bi lahko tr\xc4\x8dili z na\xc5\xa1im planetom. (glej asteroide, ki pre\xc4\x8dkajo Zemljino tirnico). Tri najpomembnej\xc5\xa1e skupine blizuzemeljskih asteroidov so Apolonci, Amorci in Atonci. Predlagali so ve\xc4\x8d strategij odvrnitve asteroidov._NEWLINE_Blizuzemeljski asteroid 433 Eros je Carl Gustav Witt odkril leta 1898. V 30. letih 20. stoletja so odkrili \xc5\xa1e ve\xc4\x8d podobnih teles. Med njimi so bili najpomembnej\xc5\xa1i: 1221 Amor, 1862 Apolon, 2101 Adonis in kon\xc4\x8dno 69230 Hermes, ki je v letu 1937 \xc5\xa1el mimo Zemlje na razdalji 0,005 a.e. Astronomi so se za\xc4\x8deli zavedati mo\xc5\xbenega trka z Zemljo._NEWLINE_Dva dogodka v kasnej\xc5\xa1ih desetletjih sta pove\xc4\x8dala nivo zaskrbljenosti: vedno ve\xc4\x8dje odobravanje teorije o izginotju dinozavrov Walterja Alvareza zaradi tr\xc4\x8denja in opazovanje kometa Shoemaker-Levy 9, ki je leta 1994 tr\xc4\x8dil v Jupiter. Ameri\xc5\xa1ka vojska je objavila tudi podatke iz svojih voja\xc5\xa1kih satelitov, namenjenih za odkrivanje jedrskih eksplozij, ki so zaznali stotine trkov teles v zgornjih delih ozra\xc4\x8dja z velikostjo od 1 do deset metrov.'